หน้าแรกของพินัยกรรม
**"พินัยกรรมทางการเมืองของข้าพเจ้า"** (เยอรมัน: *Mein politisches Testament*) อดอล์ฟ ฮิตเลอร์ลงนามในพินัยกรรมส่งมอบอำนาจทางการเมือง ณ ฟือเรอร์บุงเคอร์ เบอร์ลิน เวลาตีสี่ของวันที่ 29 เมษายน ค.ศ. 1945 หนึ่งวันก่อนที่เขาจะฆ่าตัวตายพร้อมภริยา กระบวนการพิจารณาคดีเนือร์นแบร์คเรียกเอกสารฉบับนี้ว่า **พินัยกรรมทางการเมืองของอดอล์ฟ ฮิตเลอร์** (เยอรมัน: *Politisches Testament Adolf Hitlers*)

ส่วนของคำสั่งเสียส่วนตัวระบุว่า ทั้งคู่เลือกตายดีกว่ายอมจำนนและให้จัดการศพของพวกตนด้วยการเผา ทั้งยังมอบหมายให้มาร์ทีน บอร์มัน เป็นผู้จัดการเรื่องดังกล่าว ส่วนพินัยกรรมทางการเมืองมีสองส่วน ในส่วนแรก เขาระบุว่า ไม่ยอมรับข้อกล่าวหาเรื่องบ้าสงคราม ขอบคุณพลเมืองเยอรมันที่จงรักภักดี และร้องขอให้พลเมืองฮึดสู้ต่อไป ในส่วนที่สอง เขาประกาศให้ ไฮน์ริช ฮิมเลอร์ กับแฮร์มัน เกอริง เป็นกบฏ และกำหนดแผนการจัดตั้งรัฐบาลใหม่ภายใต้การนำของจอมพลเรือคาร์ล เดอนิทซ์

เทราเดิล ยุงเงอ เลขานุการของฮิตเลอร์ จำได้ว่า ฮิตเลอร์อ่านข้อความพินัยกรรมจากที่เขียนไว้แล้วให้จดตาม และเชื่อกันว่า โยเซ็ฟ เกิบเบิลส์ เป็นผู้ช่วยจด

คำสั่งเสีย
----------

ส่วนแรกของเอกสารคือคำสั่งเสียส่วนตัว ซึ่งบันทึกว่าฮิตเลอร์ได้ทำการสมรสโดยกฎหมายแล้ว (แต่ไม่ได้ระบุว่าเป็นการสมรสกับเอฟา เบราน์) และระบุว่าฮิตเลอร์กับเบราน์ยอมตายดีกว่ายอมสละอำนาจหรือจำนนให้อดสู ทั้งกำหนดว่า ให้จัดการศพของทั้งคู่ด้วยการเผา คำสั่งเสียระบุให้จัดการทรัพย์สินของฮิตเลอร์ดังนี้

* ของสะสมทางศิลปะ ให้มอบแก่หอศิลป์ในบ้านเกิดของฮิตเลอร์ที่เมืองลินทซ์บนฝั่งแม่น้ำดานูบ
* วัตถุที่มีคุณค่าทางจิตใจหรือจำเป็นต่อการดำรงชีวิตอย่างเรียบง่าย ให้มอบแก่ญาติพี่น้องของฮิตเลอร์ และเพื่อนร่วมงานผู้ซื่อสัตย์ เช่น อันนี วินเทอร์ ผู้เป็นแม่บ้าน
* ของมีค่าอย่างอื่นที่ฮิตเลอร์มีในครอบครอง ให้มอบแก่พรรคนาซี

มาร์ทีน บอร์มัน ถูกระบุชื่อให้เป็นผู้จัดการคำสั่งเสียส่วนตัวของฮิตเลอร์ คำสั่งเสียนี้มีบอร์มันเองและพันเอก นิโคเลาส์ ฟ็อน เบโล ลงนามเป็นพยาน

พินัยกรรรมทางการเมือง
---------------------

พินัยกรรมทางการเมืองลงนาม ณ วันเวลาเดียวกับคำสั่งเสียส่วนตัว

พินัยกรรมส่วนแรกพรรณนาแรงจูงใจของฮิตเลอร์ในช่วง 30 ปีที่ผ่านมานับแต่อาสาเข้าร่วมสงครามโลกครั้งที่หนึ่ง และกล่าวย้ำข้อกล่าวอ้างของฮิตเลอร์ที่ว่า จะฮิตเลอร์เองก็ดี จะคนอื่นคนใดในเยอรมนีก็ดี ไม่มีใครอยากให้เกิดสงครามเมื่อปี ค.ศ. 1939 ทั้งยังระบุเหตุผลของฮิตเลอร์ที่ประสงค์จะฆ่าตัวตาย พร้อมชื่นชมและขอบคุณชาวเยอรมันที่สนับสนุนและสร้างความสำเร็จด้วยกันตลอดมา ส่วนแรกนี้ยังลงรายละเอียดเรื่องข้อกล่าวอ้างของฮิตเลอร์ที่ว่า ฮิตเลอร์พยายามเลี่ยงไม่ทำสงครามกับชาติอื่น ๆ แล้ว และยกการเกิดสงครามให้เป็นความรับผิดชอบของหนังสือพิมพ์ *ดิอินเทอร์เนชันนัลจิว* กับผู้ช่วยเหลือหนังสือพิมพ์นี้ ฮิตเลอร์ระบุว่า ตนจะไม่ทิ้งเบอร์ลิน แม้มีกำลังน้อยนิดเกินกว่าจะรักษาเมืองไว้ได้ ฮิตเลอร์ยังแถลงเจตนาที่เลือกตายดีกว่าตกในเงื้อมมือศัตรู เขาทิ้งท้ายพินัยกรรมส่วนนี้ด้วยข้อเรียกร้องให้เสียสละและต่อสู้กันต่อไป กับทั้งแสดงความหวังว่า จะรื้อฟื้นขบวนการสังคมนิยมแห่งชาติขึ้นใหม่เพื่อก่อให้เกิด "ประชาคมประชาชาติที่แท้จริง" (true community of nations)

พินัยกรรมส่วนที่สองระบุเจตนาของฮิตเลอร์เกี่ยวกับรัฐบาลเยอรมนีและพรรคนาซีหลังจากที่เขาสิ้นชีพแล้ว กับทั้งรายละเอียดเรื่องใครจะสืบตำแหน่งเขา เขายังให้ไล่แฮร์มัน เกอริง ออกจากพรรคและจากตำแหน่งราชการทุกตำแหน่ง และยกเลิกกฤษฎีกาฉบับ ค.ศ. 1941 ที่ตั้งเกอริงเป็นผู้สืบตำแหน่งเขาหลังเขาเสียชีวิตแล้ว พินัยกรรมระบุให้ตั้งคาร์ล เดอนิทซ์ เป็นประธานาธิบดีและผู้บัญชาการทหาร แทนที่เกอริง พินัยกรรมยังให้ไล่ไฮน์ริช ฮิมเลอร์ ออกจากพรรคและตำแหน่งราชการทุกตำแหน่ง ฐานที่พยายามเจรจาสันติภาพกับสัมพันธมิตรตะวันตกโดยที่ฮิตเลอร์ไม่รับรู้และไม่อนุญาต นอกจากนี้ ฮิตเลอร์ให้เรียกเกอริงและฮิมเลอร์ว่า กบฏ

ฮิตเลอร์ให้ตั้งบุคคลต่อไปนี้เป็นคณะรัฐมนตรีชุดใหม่และเป็นผู้นำประเทศ

* ประธานาธิบดีไรช์ (*Reichspräsident*), รัฐมนตรีการสงคราม (*Kriegsminister*) และผู้บัญชาการใหญ่กองทัพเรือ (*Oberbefehlshaber der Kriegsmarine*) ได้แก่ จอมพลเรือคาร์ล เดอนิทซ์
* นายกรัฐมนตรีไรช์ (*Reichskanzler*) ได้แก่ ดร.โยเซ็ฟ เกิบเบิลส์
* รัฐมนตรีประจำพรรค (*Parteiminister*) ได้แก่ มาร์ทีน บอร์มัน
* รัฐมนตรีต่างประเทศ (*Aussenminister*) ได้แก่ อาร์ทัวร์ ไซส์-อินควาร์ท
* รัฐมนตรีมหาดไทย (*Innenminister*) ได้แก่ เกาไลเทอร์ เพาล์ กีสเลอร์
* ผู้บัญชาการใหญ่กองทัพบก (*Oberbefehlshaber des Heeres*) ได้แก่ จอมพล แฟร์ดีนันท์ เชอร์เนอร์
* ผู้บัญชาการใหญ่กองทัพอากาศ (*Oberbefehlshaber der Luftwaffe*): จอมพล โรแบร์ท ริทเทอร์ ฟ็อน ไกรม์
* ไรชส์ฟือเรอร์-เอ็สเอ็สและอธิบดีตำรวจ (*Reichsführer-SS und Chef der Deutschen Polizei*): *เกาไลเทอร์* คาร์ล ฮังเคอ
* รัฐมนตรีเศรษฐการ (*Wirtschaft*) ได้แก่ วัลเทอร์ ฟุงค์
* รัฐมนตรีกสิกรรม (*Landwirtschaft*) ได้แก่ แฮร์แบร์ท บัคเคอ
* รัฐมนตรียุติธรรม (*Justiz*) ได้แก่ อ็อทโท ทีรัค
* รัฐมนตรีวัฒนธรรม (*Kultur*) ได้แก่ ดร.กุสทัพ อาด็อล์ฟ เชล
* รัฐมนตรีโฆษณาการ (*Propaganda*) ได้แก่ ดร.แวร์เนอร์ เนามัน
* รัฐมนตรีคลัง (*Finanzen*) ได้แก่ กราฟ ชเวรีน ฟ็อน โครซิค
* รัฐมนตรีแรงงาน (*Arbeit*) ได้แก่ ดร.เทโอ ฮุฟเฟาเออร์
* กระทรวงยุทธภัณฑ์ (*Rüstung*) ได้แก่ คาร์ล-อ็อทโท เซาร์
* ผู้บังคับการแนวร่วมแรงงานเยอรมันและสมาชิกคณะรัฐมนตรี (*Leiter der Deutschen Arbeitsfront und Mitglied des Reichskabinetts: Reichsminister*) ได้แก่ ดร.โรแบร์ท ไล

พินัยกรรมมีพยาน คือ โยเซ็ฟ เกิบเบิลส์, มาร์ทีน บอร์มัน, พลเอก วิลเฮ็ล์ม บวร์คดอร์ฟ, และพลเอก ฮันส์ เครพส์

ครั้นบ่ายวันที่ 30 เมษายน ค.ศ. 1945 ราวหนึ่งวันครึ่งหลังจากฮิตเลอร์ลงนามในบันทึกความประสงค์และพินัยกรรมแล้ว ฮิตเลอร์กับเบราน์ผู้เป็นภริยาก็ฆ่าตัวตาย เกิบเบิลส์, พลเอก บวร์คดอร์ฟ, และพลเอก เครพส์ ฆ่าตัวตายตามไปในอีกสองวันถัดมา ส่วนบอร์มันฆ่าตัวตายในวันที่ 2 พฤษภาคม ค.ศ. 1945 เพื่อไม่ให้ทหารโซเวียตที่ล้อมเบอร์ลินอยู่จับตัวได้

อ้างอิง
-------

1. ↑  Hitler 1945a.
2. ↑  Kershaw 2008, pp. 948, 950.
3. 1 2  Kershaw 2008, p. 950.
4. ↑  Kershaw 2008, p. 948.
5. 1 2  Hitler 1945b.
6. 1 2 3  Kershaw 2008, p. 949.
7. ↑  Kershaw 2008, pp. 949, 950.
8. ↑  Evans 2008, p. 724.
9. ↑  Hitler 1945b; *NS-Archiv* harvnb error: no target: CITEREFNS-Archiv (help)
10. ↑  Kershaw 2008, pp. 953–955.
11. ↑  Beevor 2002, pp. 381, 383, 387, 389.

บรรณานุกรม
----------

* Beevor, Antony (2002). *Berlin: The Downfall 1945*. London: Viking–Penguin Books. ISBN 978-0-670-03041-5. `{{cite book}}`: `|ref=harv` ไม่ถูกต้อง (help)
* Evans, Richard J. (2008). *The Third Reich At War*. New York: Penguin Group. ISBN 978-0-14-311671-4. `{{cite book}}`: `|ref=harv` ไม่ถูกต้อง (help)
* Hitler, Adolph (1945a). *My Private Will and Testament*. `{{citation}}`: `|ref=harv` ไม่ถูกต้อง (help)
* Hitler, Adolph (1945b). *My Political Testament*. `{{citation}}`: `|ref=harv` ไม่ถูกต้อง (help)
* Kershaw, Ian (2008). *Hitler: A Biography*. New York: W. W. Norton & Company. ISBN 978-0-393-06757-6. `{{cite book}}`: `|ref=harv` ไม่ถูกต้อง (help)

| * ด
* ค
* ก
อดอล์ฟ ฮิตเลอร์ |
| --- |
| การเมือง | 
* ฟือเรอร์
* *ไมน์คัมพฟ์*
* พินัยกรรมทางการเมือง
* ระบอบนาซี

 |  |
| เหตุการณ์ | 
* อาชีพทางทหาร
* เถลิงอำนาจ
* คณะรัฐมนตรีฮิตเลอร์
* นาซีเยอรมนี
* สงครามโลกครั้งที่สอง
* ฮอโลคอสต์
* แผนลับ 20 กรกฎาคม
* การยิงตัวตาย

 |
| ฐานบัญชาการฟือเรอร์ | 
* แบร์คโฮฟ (รังอินทรี)
* ทำเนียบนายกรัฐมนตรีไรช์
* ฟือเรอร์บุงเคอร์
* รังหมาป่า
* แวร์ว็อล์ฟ
* ปราการอินทรี
* Wolfsschlucht I
* Wolfsschlucht II
* Anlage Süd
* Felsennest

 |
| ครอบครัว | 
* เอฟา เบราน์ (ภรรยา)
* อาล็อยส์ ฮิตเลอร์ (บิดา)
* คลารา ฮิตเลอร์ (มารดา)
* โยฮัน เกออร์ค ฮีดเลอร์ (ปู่)
* มารีอา ชิคเคิลกรูเบอร์ (ย่า)
* อังเกลา ฮิตเลอร์ (พี่สาวต่างมารดา)
* เพาลา ฮิตเลอร์ (น้องสาว)
* เลโอ รูด็อล์ฟ เราบัล (หลานน้า)
* เกลี เราบัล (หลานน้า)
* วิลเลียม แพทริก ฮิตเลอร์ (หลานน้า)
* ไฮนทซ์ ฮิตเลอร์ (หลานน้า)
* ฌ็อง-มารี โลแร (ผู้อ้างเป็นบุตรชาย)

 |